## L’IVC presenta en el Teatre Arniches una programació amb teatre en valencià i dansa contemporània

*** La companyia valenciana Pont Flotant torna el divendres 28 de novembre a Alacant amb la seua última producció *Adolescència infinita*
* El dissabte 29 la dansa contemporània serà la protagonista amb *Zambra de la buena salvaje*, una coreografia creada i interpretada per Isabel Vázquez**

L’Institut Valencià de Cultura de la Conselleria d’Educació, Cultura, Universitats i Ocupació oferix els dies 28 i 29 de novembre una programació de teatre en valencià i dansa contemporània en el Teatre Arniches d’Alacant.

Escalante Centre Teatral produïx l’última creació de la companyia Pont Flotant, *Adolescència infinita*, que es representarà el divendres 28 de novembre, a les 20:30 hores. Es tracta d’una obra que reflexiona, des de la maduresa, sobre un moment vital crucial a través de l’humor, la ironia i la tendresa que caracteritzen el treball de la companyia. En escena, Joana Alfonso, Yolanda García, Jesús Muñoz i Javi Vega oferixen un viatge per eixe procés vital ple de llums i ombres.

Amb una cuidada plàstica i música en directe, Joan Collado, Jesús Muñoz i Pau Pons firmen la creació col·lectiva i direcció d’*Adolescència infinita*, de la mà d’una de les companyies valencianes de referència.

D’altra banda, el dissabte 29 de novembre, a les 20:30 hores, torna la dansa contemporània a l’escenari de l’Arniches amb *Zambra de la buena salvaje*, una coreografia creada i interpretada per Isabel Vázquez en la qual s’entrellaça la dansa, humor i la irreverència.

En paraules de la seua creadora i intèrpret Isabel Vázquez, “crec que hui entenc el moviment i el meu cos millor que ahir. No és fàcil trobar ballarines de la meua edat que s’enfronten soles a l’escenari i és una pena, perquè l’edat ens dona l’oportunitat d’‘estar’ en este d’una manera més profunda. *Zambra de la buena salvaje* és per a mi una nova oportunitat de posar damunt la taula la pregunta següent: de tot el que soc, què és inherent a mi i què ha sigut imposat?”.

Isabel Vázquez és ballarina, coreògrafa, directora i professora de dansa contemporània. Llicenciada en Història de l’Art per la Universitat de Sevilla. Es va formar en ballet clàssic i posteriorment en dansa contemporània en el Centro Andaluz de Danza, diferents escoles de Madrid i Barcelona, i en The Plau-London Contemporary Danse School. Com a ballarina ha treballat per a nombroses companyies del panorama nacional, com La Cuadra de Sevilla o 10&10Danza.

Completen el seu recorregut artístic direccions, dramatúrgies, coreografies i moviment escènic per a companyies de teatre i dansa, així com col·laboracions amb altres artistes i peces curtes per al Centro Andaluz de Danza, a on va desenrotllar la seua faceta com a docent des de l’any 2009 a 2020.

Entrades per a *Adolescència Infinita* [ací](https://taquilla.ivc.gva.es/es/espectaculo/pont-flotant-i-escalante-presenten-adolescencia-infinita/PONTFLOT).

Entrades per a *Zambra de la buena salvaje* [ací](https://taquilla.ivc.gva.es/es/espectaculo/isabel-vazquez-presenta-zambra-de-la-buena-salvaje/ISAVAZ).

Fecha: 25/11/2025